BM มั่นใจกำไร Q2/59 สวยหลังออร์เดอร์สินค้าเพียบ
BM มั่นใจกำไร Q2/59 สวยหลังออร์เดอร์สินค้าเพียบ
1 มิ.ย. 2559

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า บริษัทคาดว่ารายได้และกำไรสุทธิในไตรมาส 2/59 จะปรับตัวเพิ่มสูงขึ้นเมื่อเทียบกับไตรมาส 1/59 เนื่องจากคำสั่งซื้อกลุ่มเครื่องจักรกลเกษตรและชิ้นส่วนโลหะของเครื่องปรับอากาศเติบโตได้ดี และที่สำคัญในไตรมาสที่ 3 ของปีนี้ก็จะได้รับงานใหม่เพิ่มเติมเข้ามาอีกด้วย
ด้านนายธีรวัต อมรธาตรี กรรมการผู้จัดการ BM เปิดเผยว่า บริษัทมั่นใจว่ารายได้ปีนี้จะเติบโตตามเป้าหมายที่วางไว้ 20% จากปีก่อนที่อยู่ 802.02 ล้านบาท และกำไรสุทธิจะดีกว่าปีก่อนที่มีกำไร 67.70 ล้านบาท เนื่องจากคาดว่าอัตรากำไรสุทธิปีนี้จะเพิ่มขึ้นมาที่ระดับ 9% จากปี 58 อยู่ที่ 8.4% เนื่องจากยอดขายที่มีการขยายตัวอย่างต่อเนื่อง แต่ต้นทุนการบริหาร และ ค่าใช้จ่ายคงเดิม
นอกจากนี้ บริษัทตั้งงบลงทุนปีนี้ราว 254 ล้านบาท เพื่อขยายกำลังการผลิตตามแผนงาน โดยอยู่ระหว่างสั่งซื้อ และติดตั้งเครื่องจักรเพิ่มเติมภายในโรงงานแห่งใหม่หลังที่หนึ่ง คาดว่าจะเริ่มการผลิตเต็มที่ภายในไตรมาส 3/59 รวมถึงโครงการก่อสร้างอาคารโรงงานแห่งใหม่หลังที่สอง ซึ่งคาดว่าจะเริ่มก่อสร้างในไตรมาสสุดท้ายของปีนี้ และเริ่มใช้งานได้ตั้งแต่ปี 60 เป็นต้นไป
 